與存子姪王南運上風聯句
作者：陽枋
朝代：宋

paragraphs: 舟行緩東去，波蹙疑西流。
塵揚頻閉目，草偃付囘眸。
翩翩泝岸鷺，緩緩沿波鷗。
聚沱留積滓，逆浪集浮漚。
門窺雨斜入，窗望山相留。
棹苦掌痕腫，烟囘眥淚浮。
客舟上急急，我楫去悠悠。
一程分兩日，半月僅三州。
僕嗔糧易竭，客怨利難謀。
柁斜橫水面，人宿避沙頭。
嘯想武陵虎，化催西海虬。
欲寄風伯語，聊以吾詩投。
何如還借順，咫尺登瀛洲。